remissie voir joost de smet
geheeten casirs ende gillis van
muelders alias muldermans
belast met civile
beteringe
kaerle etc. doen te weten allen tegewoirdige ende
toecommende dat wy hebben ontfangen de oetmoedige
supplicacie van joos de smet geheeten casirs ende gillis
van muelders alias muldermans gezwagers belast met
wyfs ende deen van hen met vier cleene kinderen lynewevers
woenachtich tot scelle in ons. lande van brabant inhoudende
hoe dat de een geleden omtrent xvii jaeren dat zij supplianten doentertyt
woenachtich waeren in onse stadt van halle doende aldaer
huer ambacht voirs. / zyn inden jaere opden heylige assen svoens
dach gegaen vuyter voirs. ons. stadt van halle tot inden dorpe
van lembeke aldaer men die papegay scieten zoude / ende
alzoe de voirs. joos suppliant koste opte met sole spelen / hadde
aldaer voir die scutters gespeelt metter motsolen / ende teens
den avont thuyswart weder comende inde voirs. stadt byde
bergenssche poerte is hen te gemoete gecommen een geheeten claes
de wege / welcke claes aen zoeckende hadde woirden ende die
besteedt metten voirs. joos suppliant / om tvoors. ambacht van
lyneweven te leerende / zeggend ende vragende totten zelven joos
weder zult ghy van mynen zone maken eenen wever oft spoelder
hem in effecte torripmanderen weder zyn zone zoude blyven
een spoelder ende niet een wevere / waerop de zelve joos hem
ter antwoirden gaf dat zijn zone wel behoirde konnen spoelen
eer dat hy zoude mogen een goet wevere zijn / ende dat om
de kennesse vanden garene te hebbene / zoe dat zij ter zake
van dyen begonste groote kyfwoerden te hebbene ende onder
dander heeft de voirs. joos ten laetsten ghezeght totten voirs.
claesen / ziet claes ten es van egheene noode om dese zaecken
wille te hebbene / veel woerden / want indien ic u niet te cort
segge oft anders doe dant behoirt nae trecht vanden ambachte
om uwen zoone wel te leerene / spreeckt my met recht aen
ic zalt verantwoirden / ende midts dien es de voirs. joos
suppliant van van hem gescheyden sonder meer woerden met hem
te hebbene gaende nae zyn huys toe / ende de voirs.
claes roere zoeckende is in absentie vanden voirs. joos
gecommen aen gilliss. van muelders oyck suppiant de welck
hem zeyde dat hy te vreden wilde zijn / tzelve hem
biddende / daerop de voirs. claes hem antwoirde ic en
wille nyet te vreden zijn ghy teljoer lecker / hem gevende
meer andere iniurieuse woerden / ende heeft daerenboven
den selven gilliss. gesmadeert met eenen messe diemen
heet eenen gemeynen langhen opstekere / meynende hem
te evelen van zynen lyve / de voirs. gillis dit aenziend
ende deysende heeft hem te were gestelt treckende een
dagge die hy aen zyn zyde hadde gevende daer mede den
voirs. claes in zyn hooft eenen steeck zoe dat de voirs. claes
daer nae omtrent der middernacht es gecomen van levende syne ter
doot / ende aenhorende de voirs. joos suppliant die noch tans tot
zynen huyse waer ende van daer gescheyden als boven dat de
voirs. gielis zijn zwager noch woirden ende ghevicht hadde
metten voirs. claes willende ende meynende den zelven te succureren
es gecommen vuyt zynen huyse met eenen stocke / ende d ziende
dat de voirs. claes alzoe gequetst was / datter luttel hoepe
was van zynen levene / es metten voirs. gilliss. zynen swagere
voervluchtich gheweeft / ende zyn beede alzoe vertrocken vuyt
onser voirs. stadt van halle / in zulcker voegen dat zy beyde
naemaels / binnen jaers hebben partie ghesoent nae landtrechte
ende hen vuterlicke vermoeghen ende alle conditien volbracht
nae vuyt wysinge vander soenen daeraff zynde ghepasseert
voir mannen van leene van onsen houe van berghen tot halle
residerendede / ende welcker montsoeninghe onder andere es geconditioneert
dat de selve suppianten hen zouden moeten absenteren vuter voirs. stadt
van halle ende nemmermeer si moghen commen voir ooghe vande
voirs. montsoender soe dat zy dien naevolgende / met hueren
wyven ende kinderkens zyn commen woenen inden voors. dorpe van
scelle / ende hebben hen aldaer yesindert gehouden doende
huer ambacht van lynen weven / levende ende commerserendde aldaer
eerlicken ende paiselycken met allen menschen zonder eenige
reproche / meynende zy supplianten gelyck zy simpel ende slecht zyn
hen van egheenen noode te zyne eenich voirdere remissie oft
pardoen vanden voirs. feyte te hebbene / ende zonderlinge want
tvoirs. feyt ongeval gehesciet was in onsen lande van henegouwe
ende bezonder gemerct dat zy supplianten ten zelven tyde ende
gecommen zynde tot scelle zy alsdoen den heere van scelle
die doen ter tyt was wylen gielis van berchem tvoors.
huer ongeval te kennen gaven / hem biddende om geleyt om
daer te moghen woenen etc. / de welcke hen alsdoen gaf
vry vrancke geleyde om daer te moghen woenen ende huer
ambocht te doene waerop zy hen altyt betrout
hebben meynende gheen vordere provisie pardoen oft remis te
behoevene # midts anckel voors. zoeninghe van partien te
gestaene / nietmin tselve fait nu corts gecomen zynde
ter kennesse van onsen drossaet van onsen lande van mechelen
heeft nu zelve supplianten geapprehendeert voir tvoirs. feyt
# vii honderd? daermede
ende hen gestelt in scerpe gevanckenisse totter anderstadt
buyten lyere / meynende den selven supplianten met justicien ter doot
te bringhen ten zy dat onse genade ende gracie hen hier
op gedeylt worde / ons omme de zelve oitmoedelycke biddende
waeromme zoe eest dat wy die zaecken voirs. ons gemerct den
voornoemde joos de smet geheeten casirs ende gillis van muelders alias
mulderman supplianten gheneghen wesende tot huerlieder bede
ende supplicacie ende wittinge hen in dit stuck gracie ende genade
prefereren voir righuere ende strangheyt van justicien hebben
hen inden ghevalle als boven vergheven quyt gescolden ende
geremitteert / vergheven scelden quyte ende remitteren vuyt
onse zonderlinge gracie by desen tfait ende manslacht boven
geremiteert / mitgaders alle peyne ende boete corporelle ende criminelle
daer inne zy ter cause van desen met diesser aencleeft jegens
ons ende justicie mesdaen mesbruijct ende verbuert mogen
hebben / hen als hier aff wederstellende ende restituerende tot
huere goede fame ende naeme in ons. voirs. lande ende
hertochdom van brabant ende anderen onsen landen ende heerlicheden
mitgaders tot hueren ongeconfisqueerden goeden indien zy eenighe
hebben gelyckerwys als zy waeren voir de toecomste vanden
dootslach voors. / imponerende hier op een eeuwich zwyghen
ende silencie onsen procureur generael van brabant ende allen
anderen onsen rechteren justicieren ende officieren onsses voirs. lants
van brabant hoedanich die zyn oft wesen moghen / satisfactie
ende beteringe eerst ende almoosen gedaen byden vorenoemde suppliante
partie geinteresseert indien die nyet gedaen en es op datter eenige
toe staet / civilyck alleen lyck / behoudelyck nochtans
dat de voirs. supplianten gehouden zullen zyn tvoirs. feyt ende
dootslach tegen ons civilicken te beteren nae die gelegentheyt
vander mesdaet ende faculteyt van hueren goeden ende oyck
te betalen es redelycke costen van justicien op datter eenighe
gedaen ende naegevolght zyn / ter taxatie ende ordonnantie
van onsen heren ende getrouwen die cancelliere ende luyden
van onsen rade in brabant / die wy daer totter countseil ontbieden
daeromme ende bevelen den zelven van ons. rade in brabant dat
voor hen lieden geroepen die ghene die behoiren geroepen
te zyne / zy procederen wel ende duechdelycke ter verifficacie
ende interinemente van desen brieven nae huere vormen ende inhouden
ende dat gedaen ende de voirs. civile boete getauxeert
gearbitreert ende betaelt in handen vanden gehenen van ons.
ontfanghers oft anderen ons. officieren diet aengaen zal
moghen / die welcke gehouden wert daeraf ontfanck
te makene rekeningen bewys ende reliqua te doene tot ons.
ende hieraf x antwoirt
byden ontfanger
van supplianten in
brabant
prouffite / metten anderen penningen van zynen ontfanghe / zy ons.
drossaet van brabant / amman van bruessele drossaet van
ons. lande van mechelen voirs. ende allen anderen ons.
ende der smaelre heeren rechteren justicien ende officieren tegevoordig
oft toecomende / die dit aengaen oft aenroeren zal moghen
hueren stedehouderen ende een iegelycken van hem lieden besondere
zoe hem toebehooren zal / doen laten ende gedooghen den voornoemden
supplianten van dese onse gracie remissie ende pardoene / zoe ende
inder manieren als boven rustelyck vredelyck ende eeuwelyck
genieten ende gebruijcken / sonder hen te doen noch te
laten ghesciden in lyve noch in goede eenich hinder letsel
oft moeyenisse ter contrarien / maer huerlieder lyven gevangen
als voirs. es / mitgaders huere ongeconfisqueerden goeden
indien die eromme becommert belast oft gearresteert waeren
dat zy die ter stont stellen oft doen stellen tot volcomen
delivrancie / want ons alzoe ghelieft / ende ten
eynde dat dit goet vast ende ghestadich blyve tot eeuwigen
daghen zoo hebben wij onsen zeghel hier aen doen hangen /
behoudelijck in anderen zaken onses recht ende een iegelyck
tzyne in allen // gegeven in onse stede van bruessele
inde maent van december int jaer onses heeren duysent
vyfhondert zessentwintich / ende van ons. rycken
te wetene vanden roomsschen ende germanien etc. tnegenste
ende van castille etc. telfste / aldus geteekent
opde vouwe / byden keyser in zynen rade verdere
visa.
ghecollacioneert tegens
doriginale brieven by mij
decock $$$